Γέρακας 18 Σεπτεμβρίου 2023

**Πρώτη επικοινωνία για την νέα σχολική χρονιά 2023-2024**

 **Πρόσκληση σε συνάντηση την 24-9-2023**

Αγαπητοί γονείς και κηδεμόνες,

Κατ’ αρχάς, ευχόμαστε σε όλους, παιδιά, γονείς, κηδεμόνες και εκπαιδευτικούς, καλή και δημιουργική σχολική χρονιά, καλωσορίζουμε τους μαθητές της Α τάξης στο σχολείο μας και τους ευχόμαστε καλή πρόοδο στο νέο τους ξεκίνημα στο Γυμνάσιο.

Ως γνωρίζετε, όλοι οι γονείς και κηδεμόνες καθίστανται αυτοδικαίως μέλη του Συλλόγου Γονέων και Κηδεμόνων του σχολείου μας με την εγγραφή των παιδιών τους στο σχολείο και ο Σύλλογος χρειάζεται την ενεργή συμμετοχή και συνεργασία όλων, καθώς ο σκοπός είναι κοινός και αφορά στα παιδιά μας και στην βελτίωση της μαθητικής τους ζωής. Η εποχή που ζούμε είναι πάρα πολύ δύσκολη, αλλά αυτό ισχύει για όλους και κυρίως αυτός είναι και ο λόγος που πρέπει να παραμείνουμε ενωμένοι, αλληλέγγυοι, να είμαστε ενεργοί και να διαθέσουμε όλοι από το υστέρημά μας την συνδρομή του Συλλόγου και λίγο από τον πολύτιμο χρόνο μας.

Με την παρούσα πρώτη επικοινωνία του νεοσυσταθέντος Διοικητικού Συμβουλίου του Συλλόγου μας για την νέα σχολική χρονιά, προσκαλούμε όλα τα μέλη του Συλλόγου, παλαιά και νέα, σε μια συνάντηση γνωριμίας την 24 Σεπτεμβρίου 2023, ημέρα Κυριακή και ώρα 19:00 στην αίθουσα εκδηλώσεων του Σχολείου μας, για ανοικτό διάλογο, για να θέσουμε όλοι μαζί τους στόχους και την δράση του Συλλόγου και για να συζητήσουμε τις ιδέες αλλά και τους προβληματισμούς, που μπορεί να έχει ο καθένας από εμάς.

Για να λειτουργήσει ο Σύλλογος έχει απόλυτη ανάγκη από την έμπρακτη υποστήριξη των μελών του, τόσο οικονομικά, με την ετήσια συνδρομή των μελών, όσο και με την ενεργή συμμετοχή των μελών στις δράσεις και στις εκδηλώσεις που διοργανώνει ο Σύλλογος για όλα τα παιδιά του σχολείου.

Υπενθυμίζουμε στα παλαιά μέλη και γνωστοποιούμε στα νέα ότι με παλαιότερη απόφαση της Γενικής Συνέλευσης του Συλλόγου η συνδρομή των μελών ανά σχολική χρονιά ορίστηκε 10 € για οικογένειες με ένα παιδί, που φοιτά στο σχολείο και 15€ για οικογένειες που έχουν από 2 παιδιά και πάνω, που φοιτούν στο σχολείο, και σας ενημερώνουμε ότι κατά την συνάντησή μας θα μπορείτε να καταβάλλετε την τρέχουσα συνδρομή σας και τα παλαιά μέλη να τακτοποιήσουν και τυχόν οφειλές συνδρομών προηγούμενων σχολικών ετών.

Σας ενημερώνουμε τέλος ότι στην συνάντησή μας θα παρευρίσκεται και ο κ. Αραμπατζής Μιχάλης, νέος Διευθυντής του Σχολείου μας στον οποίο και ευχόμαστε καλή τύχη και δύναμη στο πολύ σημαντικό έργο που ανέλαβε καθώς και όποιοι εκ των καθηγητών το επιθυμούν, προκειμένου να συζητήσουμε τα προβλήματα του Σχολείου και την αλληλεπίδραση και συνεργασία του Συλλόγου Γονέων και Κηδεμόνων με τον κ. Διευθυντή και τους εκπαιδευτικούς, ούτως ώστε ΟΛΟΙ ΜΑΖΙ, ο καθένας από την θέση του και όπως δύναται, να βοηθήσουμε στην επίλυση των προβλημάτων και στην βελτίωση της ζωής των μαθητών εντός του χώρου του σχολείου.

Το Σχολείο είναι το δεύτερο σπίτι των παιδιών μας και πέραν των γνώσεων που αποκομίζουν από τη διδασκαλία των μαθημάτων, μαθαίνουν να λειτουργούν ως μέλη ενός κοινωνικού συνόλου, με κανόνες, δικαιώματα και υποχρεώσεις και δεδομένου ότι άπαντες επιθυμούμε να είναι τα παιδιά μας χαρούμενα και να έχουν ευχάριστες αναμνήσεις και πολύτιμες εμπειρίες από την σχολική διαδρομή τους στο Γυμνάσιο, θα πρέπει να δηλώσουμε ότι είμαστε παρόντες και στο έργο του Συλλόγου μας.

 Σας ευχαριστούμε εκ των προτέρων

 Με εκτίμηση

 Το Δ.Σ. του Συλλόγου Γονέων και Κηδεμόνων

 του 3ου Γυμνασίου Γέρακα